Document ID: 32009D0827

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Οκτωβρίου 2009
για την έγκριση της διάθεσης σπόρων Chia (Salvia hispanica) στην αγορά ως νέου συστατικού τροφίμων, σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2009) 7645]
(Το κείμενο στη γαλλική γλώσσα είναι το μόνο αυθεντικό)
(2009/827/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
Εκτιμώντας τα ακόλουθα:
(1)
Στις 30 Ιουνίου 2003 η εταιρεία Robert Craig & Sons υπέβαλε στις αρμόδιες αρχές του Ηνωμένου Βασιλείου αίτηση για τη διάθεση σπόρων και αλεσμένων σπόρων Chia (Salvia hispanica) στην αγορά ως νέου συστατικού τροφίμων. Στις 7 Μαΐου 2004 ο αρμόδιος οργανισμός αξιολόγησης τροφίμων του Ηνωμένου Βασιλείου εξέδωσε την αρχική του έκθεση αξιολόγησης. Στην έκθεση αυτή καταλήγει στο συμπέρασμα ότι η Chia (Salvia hispanica) είναι ασφαλής για τις προτεινόμενες χρήσεις σε τρόφιμα.
(2)
Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 14 Ιουνίου 2004.
(3)
Εντός της προθεσμίας των 60 ημερών που προβλέπεται στο άρθρο 6 παράγραφος 4 του κανονισμού (ΕΚ) αριθ. 258/97 διατυπώθηκαν αιτιολογημένες αντιρρήσεις για την εμπορία του προϊόντος δυνάμει της ίδιας διάταξης. Κατά συνέπεια, στις 4 Απριλίου 2005 ζητήθηκε η γνώμη της Ευρωπαϊκής Αρχής για την Ασφάλεια των Τροφίμων (ΕFSA), η οποία γνωμοδότησε στις 5 Οκτωβρίου 2005. Ωστόσο, επειδή ο αιτών δεν μπορούσε να προσκομίσει επαρκή στοιχεία, η ΕFSA δεν κατέληξε, στη γνωμοδότησή της, σε συμπέρασμα σχετικά με την ασφάλεια αλλά άφησε ανοιχτό το ενδεχόμενο επανεξέτασης της αίτησης, εφόσον παρέχονταν από τον αιτούντα πρόσθετες πληροφορίες.
(4)
Στις 30 Σεπτεμβρίου 2006 η ευθύνη για την αίτηση μεταφέρθηκε στην εταιρεία Columbus Paradigm Institute S.A., η οποία υπέβαλε πρόσθετα στοιχεία και πληροφορίες όπως είχε ζητηθεί από την ΕFSA. Έτσι, ζητήθηκε από την ΕFSA να οριστικοποιήσει την αξιολόγηση των σπόρων και των αλεσμένων σπόρων Chia (Salvia hispanica) στις 21 Ιανουαρίου 2008.
(5)
Η ΕFSA εξέδωσε τη δεύτερη γνωμοδότησή της για την ασφάλεια των σπόρων και των αλεσμένων σπόρων Chia (Salvia hispanica) ως συστατικού τροφίμων στις 13 Μαρτίου 2009.
(6)
Στη γνωμοδότηση αυτή, η ΕFSA αναγνωρίζει ότι οι πληροφορίες που παρασχέθηκαν αποτελούσαν αποδεικτικά στοιχεία στα οποία μπορούσε να στηριχθεί ένα θετικό συμπέρασμα σχετικά με την ασφάλεια των σπόρων και των ολικά αλεσμένων σπόρων Chia. Ειδικότερα, η ΕFSA κατέληξε στο συμπέρασμα ότι είναι απίθανο να υπάρξουν ανεπιθύμητες ενέργειες για τη δημόσια υγεία από τη χρήση σπόρων και αλεσμένων σπόρων Chia (Salvia hispanica) σε προϊόντα αρτοποιίας υπό τους προσδιοριζόμενους όρους.
(7)
Βάσει της επιστημονικής αξιολόγησης διαπιστώθηκε ότι οι σπόροι Chia (Salvia hispanica) και οι αλεσμένοι σπόροι Chia πληρούν τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι σπόροι Chia (Salvia hispanica) και οι αλεσμένοι σπόροι Chia, όπως προσδιορίζονται στο παράρτημα, μπορούν να διατεθούν στην αγορά της Κοινότητας ως νέο συστατικό τροφίμων για χρήση σε προϊόντα αρτοποιίας με μέγιστη περιεκτικότητα σε σπόρους Chia (Salvia hispanica) 5 %.
Άρθρο 2
Η ονομασία του νέου συστατικού τροφίμων, που εγκρίνεται δυνάμει της παρούσας απόφασης, θα αναγράφεται στην επισήμανση του τροφίμου στο οποίο περιέχεται, ως «σπόροι Chia (Salvia hispanica)».
Άρθρο 3
Η παρούσα απόφαση απευθύνεται στην εταιρεία Columbus Paradigm Institute S.A., Chaussée de Tervuren 149, B-1410 Waterloo.
Βρυξέλλες, 13 Οκτωβρίου 2009.

Labels: 0
3
17
6